Моли́тва о восстановле́нии ми́ра

Влады́ко Многоми́лостиве, Го́споди Иису́се Христе́ Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, святы́х равноапо́стольных вели́каго кня́зя Влади́мира и вели́кия княги́ни О́льги, святы́х Новому́чеников и испове́дников Це́ркве на́шея, преподо́бных и богоно́сных оте́ц на́ших: Анто́ния и Феодо́сия, Киево-Пече́рских чудотво́рцев, Се́ргия, игу́мена Ра́донежскаго, И́ова Поча́евскаго, Серафи́ма Саро́вскаго и всех святы́х, благоприя́тну сотвори́ моли́тву на́шу о Це́ркви и о всех лю́дех Твои́х.

От еди́ныя купе́ли Креще́ния, е́же при святе́м кня́зи Влади́мире, мы, ча́да Твоя́, благода́ть восприя́хом, — дух братолю́бия и ми́ра в сердца́х на́ших на ве́ки утверди́!

Иноплеме́нным же язы́ком, бра́ни хотя́щим и на Святу́ю Русь ополча́ющимся, запрети́ и за́мыслы их ниспрове́ргни.

Благода́тию Твое́ю вла́сти предержа́щия ко вся́кому бла́гу наста́ви, во́ины — в за́поведех Твои́х утверди́, лише́нныя кро́ва — в до́мы введи́, а́лчущия — напита́й, неду́гующия и стра́ждущия — укрепи́ и исцели́, в смяте́нии и печа́ли су́щим — наде́жду благу́ю и утеше́ние пода́ждь, на бра́ни убие́нным — проще́ние грехо́в и блаже́нное упокое́ние сотвори́.

Испо́лни нас я́же в Тя ве́ры, наде́жды и любве́, я́ко да во всех страна́х на́ших еди́неми усты́ и еди́нем се́рдцем испове́мыся Тебе́, Го́споду и Спаси́телю на́шему Иису́су Христу́, со Безнача́льным Твои́м Отце́м, и Пресвяты́м, и Благи́м, и Животворя́щим Твои́м Ду́хом, во ве́ки веко́в. Ами́нь.

*Опубликована на официальном сайте  
Русской Православной Церкви 03.03.2022   
(http://www.patriarchia.ru/db/text/5905833.html).*